Ιερά Μητρόπολη Νέας Ιωνίας και Φιλαδελφείας: Χιλιάδες πιστοί προσέρχονται από την Παρασκευή στον Μητροπολιτικό Ναό Αγίων Αναργύρων στην Νέα Ιωνία για να προσκυνήσουν την Τιμία Ζώνη της Παναγίας. Η εκκλησιαστική παράδοση θεωρεί ότι είναι το μοναδικό σωζόμενο κειμήλιο της Θεοτόκου από την Επίγεια Ζωή της. Η Αγία Ζώνη θα παραμείνει στο Ναό των Αγίων Αναργύρων για ακόμα μία εβδομάδα.

Σύμφωνα με την παράδοση η Τιμία Ζώνη είναι φτιαγμένη από τρίχες καμήλας και μετά την Κοιμησή της η Παναγία την παρέδωσε στον Απόστολο Θωμά. Η Αγία Ζώνη φυλάσσεται στην Μονή Βατοπεδίου και την προηγούμενη φορά που βγήκε από το μοναστήρι, ήταν το 2011, όταν μεταφέρθηκε στην Ρωσία όπου την προσκύνησαν εκατομμύρια πιστοί και ο ίδιος ο Βλαντιμίρ Πούτιν.

Η μεταφορά της Αγίας Ζώνης στην Κωνσταντινούπολη έγινε τα χρόνια του Αυτοκράτορα Αρκάδιου ο οποίος την κατέθεσε σε μια υπέροχη λειψανοθήκη την οποία ονόμασε «αγία σορόν.»

Μετά από λίγα χρόνια η κόρη του Αρκαδίου, η αυτοκράτειρα Πουλχερία, ανήγειρε το λαμπρό ναό των Χαλκοπρατείων και κατέθεσε εκεί την Τιμία Ζώνη. Η ίδια η αυτοκράτειρα τη διακόσμησε με χρυσή κλωστή, έτσι όπως φαίνεται μέχρι σήμερα στην Ιερά Μεγίστη Μονή του Βατοπαιδίου.

Τον επόμενο αιώνα, άγνωστο πότε και με ποιόν τρόπο, μεταφέρθηκε η Τιμία Ζώνη στην Ζήλα της Καππαδοκίας, νότια της Αμασείας. Στην Κωνσταντινούπολη μεταφέρθηκε ξανά στα χρόνια του αυτοκράτορα Ιουστινιανού του Α΄ (527-565). Ο διάδοχός του Ιουστίνος Β΄ και η σύζυγός του Σοφία ανακαίνισαν τον ναό των Χαλκοπρατείων και ανήγειραν παρεκκλήσιο της Αγίας Σορού. Πάνω στην Αγία Τράπεζα φυλασσόταν η Τιμία Ζώνη.

Μετά την άλωση της Πόλης από τους σταυροφόρους της Δ΄ σταυροφορίας, το 1204, κάποια τεμάχια αρπάχτηκαν και μεταφέρθηκαν στη Δύση. Ευτυχώς δεν χάθηκαν όλα. Είναι σίγουρο ότι ένα μέρος της Τιμίας Ζώνης παρέμεινε στην Κωνσταντινούπολη και μετά την ανακατάληψή της το 1261 από τον Μιχαήλ Η΄ Παλαιολόγο φυλάσσονταν στο ναό των Βλαχερνών.

Η μαρτυρία ανώνυμου Ρώσου προσκυνητή στην Κωνσταντινούπολη μεταξύ 1424-1453 είναι και η τελευταία σχετικά με την ύπαρξη της Αγίας Ζώνης στην Βασιλεύουσα.

Είναι άγνωστο τι απέγινε στη συνέχεια μετά την άλωση της Κωνσταντινουπόλεως το 1453. Το μεγαλύτερο τμήμα της Τιμίας Ζώνης το οποίο σώζεται σήμερα φυλάσσεται στη Μονή Βατοπεδίου.